Kokajina za 400 tysiyncy
Katowscy policyjōny, co robiōm nad zwalczaniym przestympczości narkotykowyj zastawiyli 2 chopōw, co w aucie przewoziyli marihuanã. W garażu jednego z nich mōndurowi znŏdli srogszõ wielość marihuany i kokajinã, a tyż sprzynt i chemikalia do produkcyje niyprzizwolōnych substancyji. Czŏrnorynkowŏ cyna przejyntyj kokajiny to kole 400 tys. zł. Sprŏwcy usłyszeli już ôbskarżynie posiadaniŏ znacznyj wielości narkotykōw. Terŏz sōm w hereszcie. Grozi im do 10 lŏt.
Policyjōny z wydziału do boju z przestympczościōm narkotykowōm katowskij kōmyndy wojewōdzkij utramyntnie kludzōm działania skerowane przeciwko ôsobōm zajmnujōncym sie ôbrŏcaniym narkotykami i inkszymi niyprzizwolōnymi postrzodkami bamōncōncymi. Tym razym efektym działań mundurowych je chycynie 2 chopōw podyjzdrzanych ô posiadanie znacznyj wielości narkotykōw.
Na terynie Bytōmia policyjōny zastawiyli 29 lŏt starego zŏbrzana i 26 starego bytōmiana. Chopi w aucie przewoziyli marihuanã. W garażu nojmowanym ôd jednego z zastawiōnych, mōndurowi znŏdli za to srogszõ wielość marihuany, a tyż kokajinã. W sumie zabezpieczōno było kokajinã, z keryj idzie zrobić 10 000 dziołkōw dilerskich tego narkotyku jak tyż marihuanã, keryj wielość przizwolyłaby na narychtowanie 2 000 dŏwek.
Czŏrnorynkowŏ cyna samyj kokajiny to kole 400 tys. zł. Narkotyk posiadoł barzo wysoki stopiyń czystoty. Mōndurowi zabezpieczyli ôkrōm tego pŏrãdziesiōnt kilogramōw chymikaliōw i sprzynt do produkcyje syntytycznych narkotykōw. Substancyje chymiczne były skryte w plastikowych faskach i kanistrach. Wyznaczōny we sprawie ekspert nabadŏ, jakij zorty narkotyki abo dopalacze szło wyprodukować z chymikaliōw znŏdniyntych w garażu. Zastawiyni chopi usłyszeli już ôbskarżynia posiadaniŏ znacznych wielości narkotykōw. Grozi im do 10 lŏt heresztu.
Zdrzōdło: KWP Katowice
swh_Latn szl_Latn szl_Latn szl_Latn szl_Latn szl_Latn